Onsdag passerede de danske regnmålere den normale mængde nedbør, der kommer i løbet af hele januar. Men hvis man gik rundt og håbede på tørvejr, så er der desværre dårlige nyheder i torsdagens prognoser. Endnu et regnvejr skal i løbet af torsdagen nemlig passere landet med regn til alle landsdele. Inden det sker, kan de fleste nå tørskoet afsted på job eller i skole. I Nordjylland kan man forvente, at der falder 10 millimeter regn inden dagen er omme. Mulighed for lidt sol Dagens regnvejr forventes at gå i land over den sydvestlige del af Danmark allerede i løbet af morgentimerne. Mens det hurtigt bliver gråt og regnfuldt mod sydvest, kan man til gengæld i det nordlige Jylland og på Bornholm være heldig at få lidt morgensol, inden de tunge regnskyer også melder sin ankomst her. Som formiddagen skrider frem, ventes regnen at dække det meste af landet. Udsigt til tørvejr Efter en regnfuld formiddag er der udsigt til, at regnen langsomt klinger af. I første omgang starter eftermiddagen dog med en del regn i den nordlige og østlige del af landet. Ud på eftermiddagen bliver det efterhånden med tørvejr i hele landet. Over de vestlige egne kan solen måske endda titte igennem de mange skyer. Temperaturmæssigt er det fortsat meget mildt derude med op mellem 6 til 8 graders varme. Det er omkring 5 grader over den gennemsnitlige maksimumtemperatur i januar. Nye forsyninger i aften Sidst på eftermiddagen og først på aftenen er der altså udsigt til tørvejr i stort set hele landet. Men det er en stakket frist. En ny omgang regnbyger forventes at gå i land i Jylland i løbet af aftenen. Disse skal passere landet i aften- og nattetimerne.

Referat:
Det er fortsat meget mildt for årstiden.